[]

ส่วนที่ 1

ข้อมูลสรุป (Executive Summary)

  บริษัท เชอร์วู้ด เคมิคอล จำกัด มหาชน (“บริษัท”)
  ประกอบธุรกิจผลิตและจำหน่ายเคมีภัณฑ์ที่ใช้ในบ้านเรือน ในอุตสาหกรรม สาธารณสุขชุมชน
  และเคมีภัณฑ์เพื่อการเกษตรกรรม ก่อตั้งขึ้นเมื่อวันที่ 1 ธันวาคม 2538 ด้วยทุนจดทะเบียน 30
  ล้านบาท โดยกลุ่มบริษัท ทีโอเอ เพ้นท์ (ประเทศไทย) จำกัด
  ซึ่งประมูลซื้อธุรกิจเคมีเคหะภัณฑ์บางส่วนจากบริษัท เชลล์แห่งประเทศไทย
  ประกอบด้วยกลุ่มผลิตภัณฑ์ป้องกันและกำจัดปลวกเชลล์ไดร้ท์ (Shelldrite)
  ผลิตภัณฑ์ทำความสะอาดอเนกประสงค์ทีโพล์ (Teepol) แชมพูสุนัขเชนการ์ด (Chaingard)
  กลุ่มสารกำจัดแมลงสาธารณสุขชุมชนวาโปน่า (Vapona)
  และน้ำยาฉีดหรือแช่รักษาเนื้อไม้ดีวาเทิร์น (Devatern)
  บริษัทเริ่มรับโอนกิจการและดำเนินธุรกิจตั้งแต่เดือนมิถุนายน 2539
  โดยมีทีมงานเคมีเคหะภัณฑ์ของบริษัท
  เชลล์แห่งประเทศไทยเป็นผู้บริหารและต่อมาได้เข้าร่วมเป็นผู้ถือหุ้น ในช่วงปี 2544
  บริษัทได้เริ่มแผนงานการเปลี่ยนเครื่องหมายการค้าของผลิตภัณฑ์ “เชลล์ไดร้ท์” เป็น
  “เชนไดร้ท์” เมื่อสิทธิการใช้เครื่องหมายการค้าเชลล์ไดร้ท์สิ้นสุดลง
  ต่อมาเมื่อธุรกิจขยายตัวขึ้นบริษัทได้ดำเนินการเพิ่มทุนจดทะเบียนเป็น 60 ล้านบาท และ 120
  ล้านบาทตามลำดับ และ เมื่อวันที่ 9 เมษายน 2547
  บริษัทได้จดทะเบียนแปรสภาพเป็นบริษัทมหาชนจำกัด และเพิ่มทุนจดทะเบียนจาก 120,000,000
  บาท เป็น 150,000,000 บาท โดยการนำหุ้นสามัญใหม่จำนวน 6,000,000 หุ้น
  มูลค่าที่ตราไว้หุ้นละ 5 บาท
  เสนอขายให้กับประชาชนทั่วไปพร้อมกับนำบริษัทเข้าจดทะเบียนในตลาดหลักทรัพย์ใหม่
  เริ่มทําการซื้อขายหุ้นสามัญเพิ่มทุนในตลาดหลักทรัพย์แห่งประเทศไทย เมื่อวันที่ 18 ตุลาคม 2547

ปัจจุบันบริษัทมีผลิตภัณฑ์วางจำหน่ายอยู่ประมาณ 100 ผลิตภัณฑ์ ภายใต้ 50
เครื่องหมายการค้าจดทะเบียน ซึ่งแบ่งตามการใช้โดยผู้บริโภคได้เป็น 4 กลุ่ม ดังนี้

1.  ผลิตภัณฑ์รักษาเนื้อไม้ (Wood Preservative) ใช้ทาไม้ป้องกันปลวก มอด และแมลงอื่นๆ
    ที่เจาะทำลายไม้ รวมทั้งรักษาเนื้อไม้จากเชื้อราทำลายไม้

2.  ผลิตภัณฑ์ป้องกันและกำจัดแมลง (Insecticide) ใช้ป้องกันและกำจัดแมลงต่างๆ
    ทั้งในบ้านเรือนและในสาธารณะชุมชน

3.  ผลิตภัณฑ์ทำความสะอาด (Sanitary and Cleanser) ใช้ทำความสะอาดอเนกประสงค์
    รวมถึง น้ำยาล้างจานชาม เจลล้างมือแบบไม่ต้องใช้น้ำ น้ำยาล้างรถยนต์
    และผลิตภัณฑ์เพื่อสุขอนามัยของสุนัข

4.  ผลิตภัณฑ์อื่น มีอยู่หลายประเภทคือผลิตภัณฑ์ฆ่าเชื้อและกำจัดกลิ่น แชมพูขจัดเหา
    ผลิตภัณฑ์เคมีเกษตร เช่น สารจับเปียกใบ น้ำมันกำจัดเพลี้ย และสเปรย์หล่อลื่นอเนกประสงค์
    เป็นต้น และผลิตภัณฑ์ที่เป็นผู้แทนจำหน่ายโดยเป็นผู้นำเข้าเช่น
    เหยื่อพิษสำเร็จรูปสำหรับกำจัดหนู และเหยื่อพิษสำหรับกำจัดแมลงสาบ

ปัจจุบันบริษัทมีโรงงาน 1 แห่งที่นิคมอุตสาหกรรมเวลโกรว์ มีกำลังผลิตประมาณ 6.9 ล้านลิตรต่อปี
บริษัทมีเป้าหมายการดำเนินธุรกิจของบริษัทที่จะผลิตและพัฒนาผลิตภัณฑ์ที่มีคุณภาพสูงแก่ผู้บริโภคอย่างต่อเนื่อง
ด้วยระบบการดำเนินงานที่มีประสิทธิภาพ ซึ่งมีการรับรองโดยระบบมาตรฐานสากล ISO 9001:
2000 ระบบการจัดการสิ่งแวดล้อม ISO 14001
และระบบการผลิตตามหลักเกณฑ์ที่ดีในการผลิตวัตถุอันตราย (GMP)

ผลประกอบการของบริษัทมีอัตราการขยายตัวอย่างต่อเนื่องมาตลอดระยะเวลา 3 ปี ในปี 2547
บริษัทมีรายได้จากการขาย 530 ล้านบาท เพิ่มขึ้นจาก 386 ล้านบาทในปี 2545
คิดเป็นอัตราเติบโตเฉลี่ย (CAGR) ร้อยละ 17 ต่อปี
โดยมีรายได้จากกลุ่มผลิตภัณฑ์ป้องกันและกำจัดแมลงและกลุ่มผลิตภัณฑ์รักษาเนื้อไม้รวมคิดเป็นร้อยละ
83 ของรายได้ สาเหตุหลักของการขยายตัวของยอดขายมาจากการขยายช่องทางการจำหน่าย ในปี
2547 บริษัทมีกำไรจากการดำเนินงาน 93 ล้านบาท เพิ่มขึ้นกว่าเท่าตัวจาก 44 ล้านบาทในปี
2544 และกำไรสุทธิ 63 ล้านบาทในปี 2547 ซึ่งปรับตัวสูงขึ้นคิดเป็นร้อยละ 54
ต่อปีโดยเฉลี่ยจากเพียง 28 ล้านบาทในปี 2544 ณ วันที่ 31 ธันวาคม 2547 บริษัทมีสินทรัพย์รวม
446 ล้านบาท หนี้สินรวม 161 ล้านบาท และส่วนของผู้ถือหุ้นรวม 285 ล้านบาท